El Pint of Science 2019 torna a Sagunt en el seu 5é aniversari
14 de maig 2019

L'associació Sapiencia, l'objectiu de la qual és la divulgació de la ciència a Sagunt i la comarca, amb la col·laboració de l'Ajuntament de Sagunt i el patrocini de Fertiberia i Cementval, torna a ser l'encarregada de posar Sagunt en el mapa del festival Pint of Science 2019 (PoS). Este certamen de divulgació científica se celebrarà, com en l'edició anterior, en el Pub Timedrinks (av. Mediterrani 119, el Port de Sagunt) el 20, 21 i 22 de maig a partir de les 19 hores i consistirà en dos xarrades diàries impartides per científics i científiques de gran prestigi.

  

Els temes que s’hi tractaran són molt rellevants i actuals. El dia 20 estarà dedicat a les matemàtiques, amb Santi García Cremades que ens descobrirà la meravellosa relació amb la música i Olga Gil Medrano descriurà les formes geomètriques que trobem en els objectes del món real. La química i la biologia són les protagonistes del dia 21; “**celebrarem amb Juan José Borrás Almenar el 150é aniversari de la taula periòdica dels elements i ens sorprendrem amb la revolució genètica CRISPR de la mà de Diego Orzáez Calatayud. Finalment, el dia 22 viatjarem fins a l'Antàrtida, amb xarrades de Félix Hernández Hernández i Josabel Belliure Ferrer, investigadors que han desenvolupat el seu treball en este continent gelat**”, indiquen des de l'organització.

  

La setmana científica a Sagunt es completarà amb xarrades en els IES locals per part d'alguns dels ponents de PoS Sagunt 2019, així com dels científics i científiques de Sapiencia. L'objectiu d'esta activitat paral·lela és fomentar la passió per la ciència entre la joventut. 

  

La nova edició d'este festival de divulgació científica que proposa una trobada entre els investigadors i el públic en els bars, se celebra en 73 ciutats espanyoles, 6 de les quals a la Comunitat Valenciana. Enguany, a més, bat rècords ja que tindran lloc un total de 387 esdeveniments en 148 bars amb la participació de 784 científics com a ponents i més de 400 voluntaris en l'organització. El programa complet, amb adreces de bars, temes i horaris, ja es pot consultar en la web [https://pintofscience.es​](https://pintofscience.es/).

  

D'esta manera, Espanya es convertix en el segundo país amb més seus de PoS en el món, únicament superat pel Brasil, amb 87 ciutats. El festival té caràcter internacional i se celebrarà en les mateixes dates en més de 400 ciutats de 24 països dels 5 continents. “**Tant la ciència com els que la fan possible encara continuen sent uns desconeguts per al ciutadà del carrer. Per això, PoS pretén acostar els investigadors al públic, aprofitant l'ambient relaxat i amigable dels bars, per a facilitar la seua interacció**”, assenyala Laurent Ladépêche, un dels tres coordinadors nacionals de PoS 2019.

  

![](/media/wwgkpnyy/64_c_pos.jpg)  
  

**5 anys divulgant ciència**

PoS va nàixer al maig de 2013 en l'Imperial College de Londres, quan els investigadors Michael Mostkin i Praveen Paul van organitzar un esdeveniment en els seus laboratoris amb la finalitat de mostrar la investigació que realitzaven a persones afectades per diferents malalties mentals. “**Va ser un esdeveniment molt inspirador. Els investigadors van pensar que, si la gent volia entrar en els laboratoris per a conéixer els científics, per què no portar-los on estava la gent? I així va nàixer PoS**”, conta Rafael Martínez, el tercer coordinador nacional de la 5a edició del festival. 

  

La idea prompte es va replicar en altres països fins que en 2015 es va celebrar la 1a edició de PoS a Espanya. L'esdeveniment va comptar amb la participació de 136 investigadors com a ponents en 25 bars de 8 ciutats. Des d’aleshores, el festival no ha deixat de créixer. En el cartell de PoS han participat ponents de la talla del paleontòleg Ignacio Martínez, Àfrica González, presidenta de la Societat Espanyola d'Immunologia, o el astrobiòleg Jesús Martínez-Frías.

  

La ciutat de Sagunt repetix enguany després de la seua primera incorporació en 2018. La  passada edició va suposar un èxit gràcies a ponents com María Martinón, directora del Centre Nacional d'Investigació sobre l'Evolució Humana de Burgos, o Juli Peretó, conegut expert valencià sobre l'origen de la vida. “**En esta edició esperem tornar a omplir de ciència la nostra localitat. Comptem amb un programa apassionant i amb uns grans ponents capaços de parlar de ciència d'una forma molt divertida**”, comenta Avelino Vicente, coordinador local de PoS Sagunt 2019.

  

**La comunitat científica, clau per al festival**

  

En PoS 2019 participaran ponents de centres d'investigació, universitats i entitats de la comunitat científica com el CSIC, l'Institut d'Astrofísica de Canàries, o l'Hospital Vall d’Hebron, entre d’altres. A Espanya, el festival també comptarà entre els seus organitzadors amb investigadors i divulgadors de reconeguda qualitat científica com el físic Alberto Aparici o el matemàtic Eduardo Sáenz de Cabezón.

  

A més, PoS 2019 no seria possible sense la col·laboració d'organitzacions que patrocinen el festival com Precipita/FECYT. També FMC i Vadillo Asesores han contribuït a esta edició aportant el seu granet d'arena. “**Gràcies a l'entusiasme del públic, la passió per divulgar dels científics i la motivació sense límit de l'equip organitzador, PoS s'ha convertit en un esdeveniment imprescindible que cada vegada congrega un major número de persones (22.000 assistents en 2018)**”, celebra Laurent Ladépêche.

  

A més del suport de l'Ajuntament de Sagunt i el patrocini de Fertiberia, presents ja en l'edició anterior, PoS Sagunt 2019 comptarà també amb el patrocini de Cementval i un molt especial impuls per part d'Encamina. “Gràcies a tots els patrocinadors i, especialment, a totes i cadascuna de les persones que s'interessen per la ciència, l'esforç que estem realitzant es convertix en una satisfacció personal enorme”, afirma Isabel Cordero, membre de l'organització local.

  

*   [](http://www.facebook.com/sharer.php?u=https://aytosagunto.es/va/actualitat/el-pint-of-science-2019-torna-a-sagunt-en-el-seu-5e-aniversari/ "Facebook")
*   [](http://twitter.com/share?url=https://aytosagunto.es/va/actualitat/el-pint-of-science-2019-torna-a-sagunt-en-el-seu-5e-aniversari/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-pint-of-science-2019-torna-a-sagunt-en-el-seu-5e-aniversari/ "Linked In")
*   [](mailto:?body=https://aytosagunto.es/va/actualitat/el-pint-of-science-2019-torna-a-sagunt-en-el-seu-5e-aniversari/)